Jay – COProductions
Hy is die stoutseun van Afrikaanse popmusiek wat enige partytjie behoorlik aan die gang kry. Met 'n lys treffers te lank
om almal te noem, is JAY oral almal se liefling met sy ondeunde – maar innemende – persoonlikheid.
Dis al 11 jaar sedert hy sy eerste solo album uitgereik het (Solo in 2010, #DisHoeOnsRol in 2013, So Lank Sal Ek
Jou Liefhê in 2017) en byna elke uitreiking spog met platinumstatus vir verkope.
Sedert hy in 2010 op sy eie paadjie vertrek het, eggo JAY se rekordsukses, ná Eden, in elke projek wat hy aanpak. Of
dit nou die indrukwekkende versameling duette met Lianie May is, of die polsende ritmes, stemkwaliteit en bindende
lirieke van sy eie materiaal, JAY se perfekte balans van melodie en liriek waarborg weereens sukses, snit vir snit.
Tydens inperking het hy die partytjietreffer, Ry Hom Soos 'n Rental bekendgestel en het aanhangers verras deur self
op die liedjie te 'rap'. Sy onlangse duet met Lianie May getiteld Dors en sy splinternuwe enkelsnit, Te Veel het Suid-Afrikaners se moed gelig en weer lus gemaak om lekker te kuier na 'n baie uitdagende jaar.
Sy musiek is ook nou digitaal op iTunes en vir streaming op JOOX beskikbaar. Internetsukses met meer as 8 miljoen
kyke vir Lê Bietjie Langer asook 3,1 miljoen kyke vir So Lank Sal Ek jou Liefhê en 'n allemintige 9,5 miljoen kyke vir Da'
Vat Hy bewys dat hy die partytjiekoning in Afrikaans bly.
Met talle SAMA- en Huisgenoot Tempo-toekennings asook vyf platinum en drie dubbelplatinum CD's agter sy naam,
hou JAY duidelik van goeie geselskap. Beide sy eerste solo-albums en Bonnie En Clyde het meer as 40 000
eksemplare verkoop binne weke ná vrystelling.
Of dit nou 2011 se rol as Jakes in die trefferfilm Platteland, sy marathon 14-jaar loopbaan met Eden, of sy vele
suksesse in die loop van die laaste ses vollengte albums en DVD-vrystellings is, JAY het sy naam verleen aan
platinum, en in meeste gevalle, dubbel-platinum treffers. Inderdaad indrukwekkende resultate.
Hy was vir byna 14-jaar lid van Suid-Afrika se gewildste boyband, EDEN. Hulle was hartebrekers wat knieë lam
gemaak het net waar hul gaan. Van hul treffers soos Point Of No Return, Knieë Lam, 54 5de Straat, Lyf Teen Lyf,
Superhero, Is Jy Bang en Dirty Dancing waarvan talle steeds partytjiegunstelinge is.
Die laaste EDEN-album – Nooit Oud Raak Nie se eerste single Dirty Dancing het orals op trefferparades gepronk en
het selfs 'n Ghoema nominasie ontvang vir Beste Liedjie van die Jaar. Eden is ook in dieselfde jaar vir 'n Ghoema
benoem as Groep Van Die Jaar en het ook 'n SAMA nominasie vir hulle album ontvang.
Niemand sal ooit die ikoniese Toe Stop My Hart vergeet wat van Jay & Lianie May SA se gewildste duetpaar gemaak
het nie. Na die weghol sukses van hulle eerste duetalbum, Bonnie en Clyde, het hul die opvolg, Vir Liefde in 2016
uitgereik. Die Beste van J&L is in 2018 vrygestel en die duetpaar bly 'n gunsteling onder oud en jonk met uitverkoopte
konserte reg oor die land.
Jay en sy gesin het ook hul hand aan 'n realiteitsreeks gewaag, Jay & die Boys in 2017 waarin sy vrou, Mia hom en sy
4 woelwater seuns uitgedaag het om doen-dit-self-takies in en om die huis aan te pak. Dit was 'n wenner en het 'n heel
ander kant van Jay as Pa en huweliksmaat gewys.
Gebore in Sasolburg en gematrikuleer aan Hoërskool Aliwal-Noord voor JAY na skool by die lugmag aangesluit het.
Hier was hy deel van die Kannaries-sanggroep. Hy het daarna musiekteater betree en in verskeie groot produksies sy
buiging gemaak voor hy by die sanggroep EDEN aangesluit het.
Hy is Pa van vier seuns – Aidan, Samuel, Luka en Jamie en as hy nie op die verhoog of op die pad is nie hou hy van
Pa wees. Hy is ook 'n groot diereliefhebber en geniet 'n aftydjie in die bosveld of op die plaas.
JAY – RY HOM SOOS 'N RENTAL
Almal ken vir stoute Jay en dit is tipies van hom om ons gedurende hierdie staat van inperking met 'n lekker
'tune' te bederf. Jay se splinternuwe enkelsnit, Ry Hom Soos 'n Rental, is 'n satiriese kykie op die lewe van 'n
'lekker ou' wat bietjie van al sy sorge wil vergeet. Die snit gaan jou voete laat jeuk vir die dansvloer en 'n lekker
kuier of braai saam jou pêlle!
Sy derde solo album met pop aanslag wat enige kuier aan die gang sal kry. So Lank Sal Ek Jou Liefhê het vinnig 'n troutreffer geword en in die musiekvideo wys hyo ok sy hele gesin. Duet met Taryn Lamb het die land aan die gons gehad en oudergewoonte 'n lekker trefferduet met Lianie May is ook ingesluit.